Page:Ludus Coventriae (1841).djvu/279



Petrus. Lord! where wolte thou kepe thi maundé? I pray the now lete us have knowyng: That we may make redy for the,  The to serve withowte latyng. Johannes. To provyde, Lord, for thi comyng,  With alle the obedeyns we kan atende, And make redy for the in al thyng,   Into what place thou wyth us send. Jhesu. Serys, goth to Syon, and ȝe xal mete  A pore man in sympyl aray, Beryng watyr in the strete,   Telle hym I xal come that way. Onto hym mekely loke that ȝe say,  That hese hous I wole come tylle; He wele not onys to ȝow sey nay,   But sofre to have alle ȝour wylle. Petrus. At thi wyl, Lord, it xal be don,  To seke that place we xal us hye. Johannes. In alle the hast that we may go,  Thin comawdement nevyr to denye. Here Petyr and John gon forth metyng with Symon leprows beryng a kan with watyr, Petyr thus seyng,

Petrus. Good man, the prophete, oure Lord Jhesus, This nyth wyl reste wythin thin halle; On massage to the he hath sent us, That ffor his sopere ordeyn thou xalle.